Taron kungiyar AU: Za a magance matsalolin Afirka
Batun hare-haren ta’addanci da wasu kasashen yankin Sahel a Afirka suka fuskanta a karshen makon jiya da kuma yaduwar yake-yake a kasashen Afirka ne ya mamaye taron kolin kungiyar Tarayyar Afirka da ya gudana a kasar Moritaniya.
Taron kolin karo na 31 na Tarayyar Afirka, ya kuma yi nazarin hanyoyin da ya kamata a bi domin rage kaifin matsalar cin hanci da rashawa a nahiyar. To sai dai kuma irin yadda a karshen mako aka kai harin ta’addanci a hedkwatar rundunar tsaro ta G5 Sahel da ke a birnin Sebare na tsakiyar kasar Mali, wanda ya yi sanadiyyar mutuwar mutum hudu sannan wadansu kimanin 20 da suka hada da sojojin Faransa na rundunar Barkhan suka jikkata, ya dada daga hankalin kasashen.
A yayin kuma da wadansu sojojin gwamnatin Nijar 10 suka hallaka, wadansu hudu suka bata a sakamakon wani hari da mayakan Boko Haram suka kaddamar a kan sojojin Nijar a Jihar Diffa, ya mamaye taron baki daya. An tafka muhawara tare da ba da fassarori daban-daban bisa manufar wadannan hare-hare da ake fuskanta a yankin na Sahel, duk da tarin rundunonin soji daban-daban na kasashen waje da na kasashen yankin ke da su.
Ministan Harakokin Wajen kasar Maroko, Nasser Burita ya bayyana cewa, “A bayyane yake cewa reshen kungiyar Alka’ida mafi karfi yana a Nahiyar Afirka, inda yake da mayaka sama da dubu 6, sannan ga mayakan kungiyar IS kimanin dubu 3 da su ma suka yi kaka-gida a Libiya da sauran kasashen yankin bayan da aka fatattake su daga Siriya da Iraki, baya ga mayakan al-Shabab da Boko Haram.
Haka ma Shugaban Faransa, Emmanuel Macron wanda kasarsa ke sahun gaba wajen fafutikar kafa Rundunar G5 Sahel, ya halarci taron kolin na kungiyar ta AU, inda a wajen taron ya tattauna da shugabannin kasashen kungiyar G5 Sahel, kan halin da ake ciki a yankin.
Babban mai nazarin siyasar duniya na Cibiyar Chatham House da ke Landan, Paul Melly ya bayyana cewa: “Ina ganin ba zan yi mamaki ba, harin da aka kai wa wasu daga cikin sojojin Faransa a yankin Goa ko Kidal na kasar Mali abu ne da ya zama ruwan dare, Gwamnatin Faransa ta kwana da sanin irin wadannan hare-hare za su ci gaba, a yanzu tambayar ita ce ko Faransa za ta iya taimakon kasashen G5 Sahel ta hanyar kara karfin sojojin da ke aikin tsaro a wannan yanki? Wannan shi ne babban kalubalen da ke gaban Faransa,” ya shaida wa BBC.
Baya ga batun yankin Sahel, taron kolin kungiyar ta AU ya tattauna batun yake-yaken da ake fuskanta a wasu kasashen nahiyar kamar Jamhuriyar DImokuradiyyar Kongo da Jamhuriyar Afirka ta Tsakiya da Somaliya da Sudan ta Kudu da suka ki ci suka ki cinyewa, duk da jerin kudurori daban-daban da shugabannin nahiyar ke dauka a jerin tarurrukan da suke gudanarwa.
To amma Pierre Bouyoyya wakilin kungiyar AU a Mali da yankin Sahel na ganin zaman lafiya batu ne da ke bukatar lokaci. Abin jira a gani dai shi ne tasirin da shawarwarin da taron na birnin Nouakchott ya cimma za su yi wajen shawo kan jerin matsalolin. tsaro da kusan illahirin kasashen Nahiyar Afirkan ke fuskanta a halin yanzu.